MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om implementering af topdomænet .eu

1. BAGGRUND

I december 2000 forelagde Kommissionen et forslag til Europa-Parlamentets og Rådets forordning om implementering af topdomænet ".EU", KOM(2000) 827 endelig - 2000/0328/COD til vedtagelse efter proceduren med fælles beslutningstagning, som fastlagt i artikel 251 i traktaten om oprettelse af Det Europæiske Fællesskab [1].

[1] EFT C 96 , 27.3.2001, s. 333.

Det Økonomiske og Sociale Udvalg afgav udtalelse den 28. marts 2001. [2]

[2] EFT C 155, 29.5.2001, s.10.

Den 4. juli 2001 vedtog Europa-Parlamentet ved førstebehandlingen at fremsætte en række ændringsforslag [3].

[3] EFT C ...

Den 2. Oktober 2001 forelagde Kommissionen et ændret forslag i henhold til EF-traktatens artikel 250, stk. 2 [4].

[4] EFT C ... [COM(2001) 535].

Den 6.11.2001 fastlagde Rådet en fælles holdning.

I denne meddelelse redegør Kommissionen i overensstemmelse med EF-traktatens artikel 251, stk. 2, andet afsnit, for sin holdning til Rådets fælles holdning.

2. FORMÅLET MED KOMMISSIONENS FORSLAG

Forordningen om implementering af topdomænet .eu har til formål at give virksomheder, organisationer og enkeltpersoner et nyt domæne til registrering af navne og dermed lette adgangen til internettet. Forordningen fastsætter vilkår for implementeringen af et sådant topdomæne og fastlægger, hvilke krav og forpligtelser der skal opfyldes af den topdomæneadministrator (i det oprindelige forslag benævnt "registratur"), som udpeges til at organisere, administrere og styre topdomænet .eu. Forordningen fastlægger også de generelle politiske rammer, som topdomæneadministratoren skal fungere under.

3. BEMÆRKNINGER TIL RÅDETS FÆLLES HOLDNING

Rådets fælles holdning indeholder en række ændringer i forhold til Kommissionens oprindelige forslag. Kommissionen kan acceptere alle de foreslåede ændringer, bortset fra Rådets ændring af artikel 6.

Kommissionen accepterer alle Rådets ændringsforslag til betragtningerne, som den anser for fornuftige præciseringer af eller tilføjelser til Kommissionens forslag. Kommissionen har følgende specifikke bemærkninger til ændringerne:

4. betragtning: Rådet har foreslået, at det første punktum skal lyde således: "Topdomænet .eu bør fremme anvendelsen af og adgangen til internettet og til den virtuelle markedsplads, .... (resten af teksten er identisk med Kommissionen forslag, den ændrede tekst er understreget). Denne ændring af den oprindelige tekst, ifølge hvilken "topdomænet .eu vil lette adgangen til...." kan accepteres.

7. betragtning (ny): Denne ændring har til formål at fremhæve .eu-topdomænets betydning for nabolandene. Der gives også udtryk for en forventning om, at forordningen vil blive udvidet til at omfatte Det Europæiske Økonomiske Samarbejdsområde, og for muligheden for at ændre de eksisterende aftaler med europæiske tredjelande, så disse også kan deltage. Kommissionen er enig i, at man må overveje en sådan bredere deltagelse fra EØS-landene og europæiske tredjelande, selv om forordningen i første omgang kun skal gælde for EU-medlemsstaterne.

8. betragtning (ny): I denne betragtning henvises der udtrykkeligt til den kendsgerning, at forordningen ikke berører fællesskabsbestemmelserne om beskyttelse af personoplysnin ger, og at den bør gennemføres i overensstemmelse med principperne om respekt for privatlivets fred og beskyttelse af personoplysninger. Europa-Parlamentet har foreslået en lignende ændring (ændringsforslag 5). Kommissionen kan acceptere denne tilføjelse som en tydeliggørelse af teksten, selv om der ikke kan rejses tvivl om, at Fællesskabets lovgivning om beskyttelse af personoplysnin ger finder anvendelse.

9. betragtning (ny): Denne betragtning vedrører kravet om, at topdomæneadministratoren for .eu skal følge principperne for administration af internettet, dvs. om ikke-indblan ding, selvforvaltning og selvregulering. Det nævnes også, at topdomæneadministratoren skal tage hensyn til bedste praksis, og at implementeringen eventuelt kan bygge på frivillige adfærdskodekser. Europa-Parlamentet har foreslået lignende ændringer, men mener, at adfærdskodekserne skal være obligatoriske. Kommissionen er enig i formålet med ændringerne, med det forbehold, at de nævnte principper kun skal gælde for forvaltningsspørgsmål, der ikke er omhandlet af forordningen. Kommissionen er også enig med Rådet i, at adfærdskodekser bør anvendes, hvor det er relevant, og på et frivilligt grundlag snarere end et obligatorisk.

10. betragtning (ny): Ifølge denne betragtning bør .eu-topdomænet bidrage til at styrke Den Europæiske Unions image på de globale informationsnet og tilføre internettets navnesystem en øget værdi som supplement til de nationale topdomæner. Ændringsforslaget er identisk med et af Europa-Parlamentets ændringsforslag. Kommissionen støtter disse målsætninger og kan acceptere ændringen.

11. betragtning: Denne betragtning svarer til den 9. betragtning i Kommissionens forslag, men indeholder en tilføjelse om, at nationale topdomæner ikke er omfattet af forordningen. (Betragtningen afspejler også den nye formulering af artikel 1, som Rådet har foreslået). Kommissionen er enig i, at .eu-forordningen ikke skal gælde for nationale topdomæner og kan acceptere den forslåede ændring som en passende tydeliggørelse.

12. betragtning (ny): Denne betragtning vedrører topdomæneadministratorens ansvarsopgaver, betydningen af databaser af "whois"-typen med hensyn til at styrke brugernes tillid, og kravet om, at sådanne whois-databaser skal være i overensstemmelse med fællesskabslovgivningen om databeskyttelse og privatlivets fred. Teksten afspejler Rådets forslag om at ændre artikel 2,a, så topdomæneadministratorens opgaver også omfatter vedligeholdelse af "dertil knyttede offentlig søgetjenester" og drift af domænenavnsregistraturen. Kommissionen kan tilslutte sig dette forslag.

13. betragtning (ny): Denne betragtning vedrører den fremgangsmåde, Kommissionen skal følge ved udpegelsen af en topdomæneadministrator, herunder offentliggørelse af en indkaldelse af interessetilkendegivelser i EFT. Betragtningen hænger sammen med Rådets foreslåede ændring af artikel 3. Kommissionen er enig i, at proceduren for indkaldelse af interessetilkendegivelser skal være gennemskuelig, åben og ikke-diskriminerende, og at offentliggørelse af en indkaldelse i EFT er en passende måde at sikre dette på. Betragtningen henviser også til arten af den kontrakt, som topdomæneadministratoren skal indgå med Kommissionen, som fastsat i artikel 3, stk. 1, i Kommissionens forslag, og Kommissionen er enig i, at en henvisning hertil i betragtningerne tydeliggør teksten.

15. betragtning (ny): Denne betragtning omtaler den rolle, som internettets navne- og nummerorganisation, ICANN, i dag spiller i uddelegeringen af koder for topdomæner, i stedet for at der henvises hertil i selve artiklen. Betragtningen henviser også til Rådets resolution af 3. oktober 2000, der tilskynder til, at de principper, som er vedtaget af det mel lemstatslige rådgivende udvalg (GAC), finder anvendelse. Disse principper henvistes der også til i den 7. betragtning i Kommissionens forslag.

Europa-Parlamentet har fremsat et lignende ændringsforslag om henvisning til ICANN, som desuden indeholder ordlyden "dog med forbehold af hvad der måtte ske i fremtiden". Kommissionen er enig med Rådet i, at denne tilføjelse er unødvendig og kan give indtryk at, af EU nærer tvivl om ICANN's fremtidige rolle, hvilket ville være upassende. Samtidig mener Kommissionen, at det er rimeligt at tage i betragtning, at ansvaret for koordineringen af uddelegering af koder for nationale topdomæner i fremtiden principielt godt kan overdrages til et andet organ. Derfor går Kommissionen også ind for, at det i artikel 3 fastsættes, at topdomæneadministratoren indgår "den rele vante kontrakt om delegering af .eu ccTLD-koden", således som det foreslås af Rådet, i stedet for at der henvises specifikt til en kontrakt med ICANN, som i Kommissionens oprindelige forslag.

16. betragtning (ny): Denne betragtning hænger sammen med Rådets foreslåede ændring af artikel 5 (se nedenfor), der bl.a. går ud på, at forvaltningspolitikken skal omfatte bestemmelser om, at indehavere af ældre rettigheder og offentlige organer skal tilbydes en midlertidig mulighed for at registrere deres navne. Europa-Parlamentet har foreslået en tilsvarende tilføjelse i artikel 4 om topdomæneadministratorens forpligtelser, ifølge hvilken topdomæneadministratoren kan gennemføre registreringen af navne "trinvis" for at give indehavere af tidligere erhvervede rettigheder tid til at registrere deres navne. Kommissionen betragter Rådets forslag som en hensigtsmæssig måde at forebygge tvister samt spekulation og misbrug på, og mener, at en trinvis registrering kan være et vigtigt middel til at sikre, at indehavere af ældre rettigheder, der er anerkendt eller fastlagt i medfør af national ret og/eller fællesskabsretten, får førsteret til at registrere deres navne i overensstemmelse med de forvaltningspolitiske retningslinjer, der vedtages i henhold til artikel 5, stk. 1.

17. betragtning (ny): Denne betragtning vedrører behovet for at sikre, at et domænenavn kan tilbagekaldes, hvis det åbenbart strider mod den offentlige orden, og at tilbagekaldelse af navne sker hurtigt og effektivt, men ikke vilkårligt. Rådet har også foreslået, at artikel 5 skal indeholde et krav om, at Kommissionen vedtager forvaltningspolitiske retningslinjer for bl.a. eventuel tilbagekaldelse af domænenavne. Kommissionen er enig i, at en betragtning om dette aspekt præciserer, hvilke principper topdomæneadministratoren skal følge ved tilbagekaldelse af navne. Kommissionen mener også, at disse ændringsforslag er i overensstemmelse med det oprindelige forslags artikel 4, stk.2, om forebyggelse af spekulation i og misbrug af registrering af domænenavne.

Ud over spørgsmålet om tilbagekaldelse af navne kommer Rådets tekst ind på Parlamentets forslag om, at der vedtages regler vedrørende bona vacantia for at afgøre status for domænenavne, hvis registrering ikke er blevet forlænget, eller som på grund af arveretlige regler er uden inde haver.

Betragtning 19 (ny): Ifølge denne betragtning bør topdomæneadministratoren ikke have beføjelse til at oprette 2.-ordensdomæner med tobogstavskoder, der svarer til eksisterende landekoder. Europa-Parlamentet har fremsat et lignende ændringsforslag om registrering af underdomæner med medlemsstaternes topdomænebetegnelser. Begrænsningen i brugen af sådanne koder bør imidlertid kun gælde for 2.-ordensdomæner. Kommissionen støtter Rådets forslag.

20. betragtning (ny): Denne betragtning har til formål at tydeliggøre, hvad der menes med "berørte parter" i artikel 5, stk. 3, idet det foreslås, at høring af sådanne parter bør omfatte offentlige myn digheder, virksomheder, organisationer og fysiske personer. Hvad angår Parlamentets forslag om et politisk rådgivende udvalg, der skal rådgive om registrering af 2.-ordensdomæner, henviser Rådets forslag i denne betragtning til muligheden for, at topdomæneadministratoren nedsætter et rådgivende organ til at foretage sådanne høringer. Kommissionen kan acceptere dette forslag på betingelse af, at et eventuelt rådgivende organ ikke er den eneste mulige høringsmekanisme, og at alle berørte parter, uanset om de er medlem af et sådant organ eller ej, frit kan deltage i høringerne. Et sådant rådgivende organ bør nedsættes af topdomæneadministratoren selv.

Artikel 1 - Forordningens formål og anvendelsesområde

Artikel 1, stk. 1

Kommissionen kan acceptere præciseringen af, at topdomænet .eu er et landekode-topdomæne, selv om koden EU, der står for Den Europæiske Union, strengt taget ikke kan betegnes som en landekode.

Artikel 1, stk. 2.

Rådet har foreslået, at der i artikel 1 henvises til den kendsgerning, at forordningen ikke berører ordninger i medlemsstaterne vedrørende nationale topdomæ ner. Parlamentet har foreslået en lignende tilføjelse. Kommissionen er enig i, at forordningen om implementering af topdomænet .eu ikke skal gælde for de eksisterende nationale topdomæner i medlemsstaterne og betragter denne ændring som en rimelig tydeliggørelse.

I denne artikel kan udtrykket generelle politiske rammer som foreslået af Rådet godt erstatte det oprindelige udtryk, forvaltningspolitiske rammer, da forordningen ikke er strengt begrænset til forvaltningspolitik. Samme forslag er fremsat af Europa-Parlamentet.

Artikel 2 - Definitioner

Artikel 2, litra a og b

Rådet har foreslået, at Kommissionens oprindelige beskrivelse af topdomæneadministratorens opgaver udvides, og at der tilføjes en definition af "registrator". Disse tilføjelser tydeliggør og supplerer det oprindelige forslag på passende vis. Definitionen af en registrator er nødvendig i betragtning af de bestemmelser, der er tilføjet i forordningens artikel 3, stk. 4, og artikel 4, stk. 2, litra e). Ændringerne er i overensstemmelse med lignende ændringsforslag fra Parlamentet.

Artikel 3 - Topdomaeneadeministratoren

Artikel 3, stk. 1

Den procedure, som Kommissionen skal følge, når den udpeger en topdomæneadministrator, beskrives mere detaljeret i Rådets forslag og indebærer flere krav. Navnlig stilles der krav om, at Kommissionen skal høre det udvalg, der nedsættes i henhold til afgørelse 1999/468/EF, når den fastlægger kriterierne og proceduren for udpegelse af topdomæneadministratoren, ved selve udpegelsen af topdomæneadministratoren efter offentliggørelse af en indkaldelse af interesse tilkendegivelser i De Europæiske Fællesskabers Tidende, og når den indgår kontrakt med topdomæneadministratoren. Kommissionen går fuldt ud ind for gennemskuelighed i proceduren og kan derfor acceptere ændringerne. Parlamentets ønske om at tilføje en henvisning til en indkaldelse af interessetilkendegivelser opfyldes med denne ændring af artikel 3, stk. 1. Kommissionen understreger dog, at man risikerer at indføre tunge procedurer, og at den tager forbehold med hensyn til udvalgets art.

Desuden har Rådet foreslået, at der stilles krav om, at topdomæneadministratoren ikke må acceptere registreringer, før registreringspolitikken er fastlagt. Dette kan betragtes som endnu en tydeliggørelse, men også som en delvis overlapning af artikel 5, stk. 2.

Rådet foreslår, at den specifikke henvisning til en kontrakt med ICANN i Kommissionens forslag erstattes af formuleringen: "topdomæneadministratoren [indgår] den rele vante kontrakt om delegering af .eu ccTLD-koden". Parallelt hermed henvises der i betragtningerne til ICANN's nuværende rolle i denne henseende. I betragtning af, at ICANN's forpligtelser på lang sigt afhænger af et kontraktforhold, er Kommissionen enig i, at ændringen i artikel 3, stk. 3, bedre afspejler det krav, der skal opfyldes af topdomæneadministratoren, og at det er bedre at henvise til ICANN i betragtningerne end i den dispositive del af retsakten. Parlamentet har fremsat et lignende ændringsforslag.

Artikel 3, stk. 4

Både Rådet og Parlamentet har tilføjet en bestemmelse om, at topdomæneadministratoren for .eu ikke må fungere som registrator. Kommissionen går ind for en adskillelse mellem topdomæneadministratorfunktionen og registratorfunktionen som et middel til at undgå unfair konkurrence. Parlamentet har desuden foreslået, at topdomæneadministratoren skal være fuldt uafhængig af registratorerne, men dette krav går ud over behovet for adskillelse af aktiviteterne og er nok unødvendigt restriktivt. Kommissionen støtter derfor Rådets ændring.

Artikel 4 - Topdomæneadministratorens forpligtelser

Rådet har foreslået en række ændringer i Kommissionens tekst med det formål at præcisere, hvilke forpligtelser topdomæneadministratoren har i henhold til forordningen. Den fælles holdning afspejler også lignende ændringsforslag fra Parlamentet.

Artikel 4, stk. 1

Både Rådets og Parlamentets (ændringsforslag 19) tilføjelser til det forslags artikel 4, stk. 1, er acceptable, da de supplerer dette stykke med en henvisning til de kontrakter, der er omhandlet i artikel 3, og som topdomæneadministratoren skal overholde. Bestemmelsen om gennemskuelige og ikke-diskriminerende procedurer indgik også i det oprindelige forslag, men var blot placeret et andet sted i teksten.

Artikel 4, stk. 2, litra a)

Bestemmelsen om, at topdomæneadministratoren skal organisere, administrere og forvalte topdomænet .eu i almenhedens interesse, er en hensigtsmæssig tilføjelse, der er i overensstemmelse med det mellemstatslige rådgivende udvalg, GAC's principper for delegering og administration af nationale topdomæner af 23. februar 2000, og er acceptabel for Kommissionen.

Artikel 4, stk. 2, litra b) og e)

Både Rådet og Parlamentet (ændringsforslag 22) foreslår at lade bestemmelsen, om, at topdomæneadministratoren skal "følge de relevante regler for offentlige indkøb" udgå, og Kommissionen kan acceptere dette i betragtning af, at sådanne regler utvivlsomt vil finde anvendelse ifølge eksisterende lovgivning, hvis betingelserne for anvendelse opfyldes af topdomæneadministratoren. Men det er også muligt, at topdomæneadministratoren bliver en privat nonprofitorganisation, og så er reglerne for offentlige indkøb ikke relevante. Derfor er Kommissionen enig i, at forordningen ikke bør indeholde en eksplicit bestemmelse om anvendelse af reglerne for offentlige indkøb.

Det oprindelige forslag indeholdt ingen bestemmelser om forholdet mellem topdomæneadministratoren og registratorerne, da det var hensigten at overlade dette spørgsmål til topdomæneadministratoren. Dette aspekt af registreringstilrettelæggelsen er nu bragt ind under forordningen i kraft af Rådets ændringer (artikel 4, stk. 2, litra b) og e)) og et tilsvarende ændringsforslag fra Parlamentet (ændringsforslag 25). Registrering af domænenavne via godkendte registratorer er en veletableret praksis inden for topdomæneforvaltning, som giver mulighed for konkurrence mellem registratorerne. Kommissionen kan acceptere de principper, der er tilføjet i den fælles holdning, da de præciserer topdomæneadministratorens forpligtelser i forhold til registratorerne, og da Parlamentets ændringsforslag er indarbejdet i Rådets tekst.

I artikel 4, stk. 2, litra b), nummer ii), der henviser til organisationer hjemmehørende i Fællesskabet, er der i den fælles holdning tilføjet formuleringen "dog med forbehold af national ret". Denne tilføjelse er en reaktion på ønsket i nogle medlemsstater om at have mulighed for at anvende national ret på bestemte organisationer i forbindelse med registrering af organisationernes navne. Kommissionen kan acceptere en sådan tilføjelse på betingelse af, at topdomæneadministratoren ikke derved pålægges vilkår med hensyn til forhåndskontrol, og at nationale bestemmelser vedrørende organisationer i en medlemsstat ikke berører eller har til formål at berøre rettighederne for organisationer fra andre medlemsstater til at lade et domænenavn registrere under topdomænet .eu. I den forbindelse erindres der om, at eventuelle relevante forvaltningspolitiske retningslinjer for implementeringen af topdomænet .eu skal behandles i overensstemmelse med artikel 5, stk. 1.

Artikel 4, stk. 2, litra d)

Rådet har også foreslået, at artikel 4 skal indeholde et krav om, at topdomæneadministratoren skal implementere princippet om udenretslig tvistbilæggelse og gennemføre en procedure for hurtig bilæggelse af tvister mellem indehavere af domænenavne, samt at denne politik skal vedtages i hen hold til artikel 5, stk. 1. Denne ændring svarer til Parlamentets ændringsforslag 29. Kommissionen foretrækker udtrykket "implementere" i den fælles holdning, da det tillader topdomæneadministratoren selv at afgøre, hvordan implementeringen bedst sker. En del af teksten, der er flyttet fra den oprindelige artikel 4 til artikel 4, stk. 2, litra d), vedrører selve politikken ("under iagttagelse af anbefalingerne fra .......domstolene"), og kunne flyttes tilbage til artikel 5, stk. 1, litra a).

Parlamentets ændringsforslag 29 tilføjer, at udenretslig tvistbilæggelse skal gennemføres gratis eller for et gebyr, der blot dækker omkostningerne. Et tilsvarende krav indgår i Parlamentets ændringsforslag 35. Kommissionen støtter dette princip, om end den foretrækker muligheden for omkostningsdækning, men den fælles holdning indeholder ingen bestemmelse herom. Princippet om, at gebyrerne for udenretslig tvistbilæggelse skal være direkte forbundet med omkostningerne, er i overensstemmelse med et tilsvarende princip for gebyrer i artikel 4, stk. 2, litra c).

Artikel 4, stk. 2, litra f)

Rådets forslag indeholder også en bestemmelse om, at topdomæneadministratoren skal "sikre databasens integritet", hvilket afspejler Parlamentets ændringsforslag 26. Denne opgave hører normalt til en topdomæneadministrators ansvarsområde, og Kommissionen kan derfor acceptere ændringen. Tilføjelsen kunne dog i stedet placeres under topdomæneadministratorens opgaver i definitionen i artikel 2,litra a) og det ville også være klarere at tale om 'domænenavnsdatabasen'.

Artikel 5 - Generelle politiske rammer

Artikel 5 er ændret betydeligt. Den overordnede fordeling af beføjelser ifølge Kommissionens forslag påvirkes ikke væsentligt af Rådets forslag (dvs. at de forvaltningspolitiske retningslinjer forbliver Kommissionens ansvar, mens de øvrige implementeringsforanstaltninger overlades til domæneadministratoren), men den fælles holdning indfører betydelige begrænsninger i registreringspolitikken, der oprindelig var et område, der var forbeholdt topdomæneadministratoren. Kommissionen kan acceptere Rådets ændringer, der tager hensyn til en række af Parlamentets ændringsforslag, men den understreger, at Kommissionens rolle udvides som følge heraf, i overensstemmelse med udvalgsproceduren, og at man risikerer at indføre tunge procedurer i et dynamisk miljø, der hurtigt ændrer sig. Derfor lægger Kommissionen vægt på, at den kun involveres i spørgsmål, der udelukkende vedrører forvaltningspolitikken, og at proportionalitets- og nærhedsprincippet overholdes til fulde.

Artikel 5, stk. 1

De forvaltningspolitiske aspekter beskrives mere præcist i den ændrede udgave af artikel 5, stk. 1. De omfatter de oprindelige to centrale forvaltningspolitiske spørgsmål, der indgik i Kommissionens forslag, dvs. principper for forebyggelse af spekulation i og misbrug af registrering af domænenavne samt principper for udenretslig tvistbilæggelse. Desuden fremhæver Rådets forslag spørgsmålet om tilbagekaldelse af domænenavne, spørgsmål af sproglig og geografisk karakter samt spørgsmål om intellektuel ejendomsret og andre rettigheder. Dertil kommer de forvaltningspolitiske principper for registrering, som topdomæneadministratoren skal implementere i registreringspolitikken.

Parlamentet vil muligvis vurdere nærmere, i hvilken grad omformuleringen af artikel 5, stk. 1, i den fælles holdning tager hensyn til Parlamentets ændringsforslag vedrørende de forvaltningspolitiske spørgsmål. På baggrund af Parlamentets ændringsforslag 38 tilføjes spørgsmålet om navne, hvis registrering ikke er blevet forlænget, eller som på grund af arveretlige regler er uden indehaver (bona vacantia), til de forvaltningspolitiske spørgsmål og behandles sammen med spørgsmålet om tilbagekaldelse af domænenavne. Selve spørgsmålet om tilbagekaldelse af domænenavne indgår i Parlamentets ændringsforslag 34. I hvilket omfang indehavere af ældre rettigheder, der er anerkendt eller fastlagt i medfør af national ret og/eller fællesskabsretten, samt offentlige organer tilbydes en midlertidig mulighed for at registrere deres navne skal fastlægges som et led i politikken for forebyggelse af spekulation i og misbrug af registrering af domænenavne. Denne ændring af Kommissionens forslag tager delvis hensyn til de spørgsmål, der rejses i Parlamentets ændringsforslag 32, mens nogle af de øvrige spørgsmål i dette ændringsforslag kan behandles som et led i de forvaltningspolitiske retningslinjer for registrering og i henhold til proceduren i artikel 5, stk. 1.

Artikel 5, stk. 2

Selv om Kommissionen har afvist Parlamentets ændringsforslag 37 og 6, anerkender den medlemsstaternes bekymringer med hensyn til geografiske og geopolitiske navne, der vedrører en medlemsstats regionale opbygning. Derfor støtter Kommissionen Rådets forslag til artikel 5, stk. 2, som en passende sikkerhedsforanstaltning, der giver medlemsstaterne mulighed for at tackle problemerne i forbindelse med sådanne navne, men via en mere åben og gennemskuelig procedure. Parlamentet vil måske også finde det hensigtsmæssigt at behandle spørgsmålet på denne måde.

Artikel 5, stk. 3

Kommissionens oprindelige forslag til artikel 3, stk. 3, er ændret i lyset af ændringerne i artikel 5, stk. 1 og 5, stk. 2. Artikel 5, stk. 3, i den fælles holdning er acceptabel for Kommissionen. Dog understreger Kommissionen i forbindelse med artikel 5, stk. 3, at det er vigtigt at præcisere, at topdomæneadministratoren ikke selv vedtager forvaltningspolitiske retnings linjer, men blot fastlægger registreringspolitikken. Dette forhold vil Kommissionen tydeliggøre i kontrakten med topdomæneadministratoren.

Mens Parlamentet i ændringsforslag 23 og 32 taler om registrering af domænenavne efter "først-til-mølle"-princippet, nævner den fælles holdning ikke dette princip, der imidlertid er det grundlæggende princip for en registreringspolitik. Kommissionen vil kunne tilslutte sig en henvisning til dette princip som tilføjelse til artikel 5, stk. 3, som omformuleret i den fælles holdning.

Artikel 5, stk. 4

Kommissionen kan acceptere denne ændring af forslaget.

Artikel 6 - Udvalg

Rådet har foreslået, at Kommissionen bistås af et særligt forskriftsudvalg. Kommissionen afviser dette forslag og fastholder, jf. bemærkningerne til artikel 5, at det er mere hensigtsmæssigt, at Kommissionen bistås af det rådgivende udvalg, der nedsættes ved direktivet om fælles rammebestemmelser for elektroniske kommunikationsnet og- tjenester [5], og indtil dette direktiv træder i kraft, af det udvalg, der er nedsat ved Rådets direktiv 90/387/EØF af 28. juni 1990 om oprettelse af det indre marked for teletjenester ved gennemførelse af tilrådighedsstillelse af åbne net, ONP.

[5] Forslag til direktiv om fælles rammebestemmelser for elektroniske kommunikationsnet og- tjeneste - KOM(2000) 393.

Det er Kommissionens opfattelse, at sammensmeltningen mellem informations- og kommunikationsteknologier betyder, at spørgsmål om forvaltningen af internettet, som dem, der er omfattet af denne forordning, bør behandles i tæt sammenhæng med andre spørgsmål vedrørende elektroniske kommunikationsnet. Kommissionen mener også, at et krav om, at Kommissionen bistås af et forskriftsudvalg, vil udgøre en unødvendigt stor byrde for Kommissionen og gøre det vanskeligt for Kommissionen, i samråd med domæneadministratoren, at implementere .eu-topdomænet effektivt.

Kommissionen støtter Parlamentets ændringsforslag 39, men derudover fastholder Kommissionen sit oprindelige forslag og afviser således formuleringen af artikel 6 i den fælles holdning.

Artikel 8 - Implementeringsrapport (ny)

Rådet har foreslået, at Kommissionen aflægger rapport om implementeringen af internet topdomænet .eu, dettes gennemslagskraft samt om, hvordan det fungerer, et år efter vedtagelsen af forordningen og derefter hvert andet år. Dette forslag er identisk med Parlamentets ændringsforslag om samme emne. Kommissionen mener, at en sådan rapport vil være en passende lejlighed til at gøre status over .eu-topdomænets udvikling, og betragter forslaget som en relevant tilføjelse til forordningens bestemmelser.

4. KONKLUSION

Kommissionen kan acceptere alle ændringerne i Rådets fælles holdning, bortset fra forslaget om et særligt forskriftsudvalg i artikel 6.